Прэзентацыя выставы адбылася 9 красавіка, дзе аўтар фотаработ Мікола Ліннік, вядомы фотааматар, кіраўнік-валанцёр фотагуртка “Пазітыў”, падзяліўся сваімі думкамі і меркаваннямі пра Янку Купалу. Ён адзначыў, што тэма Я.Купалы заўсёды цікавіла і вабіла яго. Шмат падарожнічаючы па Беларусі, Мікола Ліннік усюды сустракаў ушанаванне памяці, якая звязана з імем паэта. Гэта назвы вуліц, плошчаў, навучальных устаноў, тэатраў, мастацкія творы, музейныя экспазіцыі, помнікі. І частка гэтых сустрэч з памятнымі мясцінамі Янкі Купалы прадстаўлены ў 35 фотаздымках на выставе. Трэба падкрэсліць і прафесійную якасць выканання фотаработ, і арыгінальнасць афармлення. Побач з фотаздымкамі размешчаны і вершы сучасных беларускіх паэтаў: Аляксея Пысіна, Вольгі Шпакевіч, Рэгіны Багамолавай, балада Віктара Шніпа. Кожны экспанат успрымаецца як фотадакумент, бо мае назву аб’екта, прывязку да мясцовасці і часу, нясе інфарматыўнасць. Як адкрыццё сталі звесткі аб касцёле Дабравешчання Дзевы Марыі ў в.Вішава Валожынскага раёна, дзе была ахрышчана будучая жонка паэта – Уладзіслава. Моцнае ўражанне пакінуў здымак вуліцы Янкі Купалы, якая знаходзіцца ў Лідзе, ў адзін дом (будынак Палаца культуры). На адкрыцці выставы гучалі вершы самаго паэта і вершы-прысвячэнні, узгадываліся песні, напісаныя на словы Янкі Купалы.